Il-Kummissjoni se tappoġġa 23 proġett ġdid tar-riċerka b'€128 miljun bħala rispons għall-pandemija tal-coronavirus li għadha fostna. Il-finanzjament minn Orizzont 2020, il-programm tar-riċerka u l-innovazzjoni tal-UE, hu parti mill-impenn ta' €1.4 biljun li l-Kummissjoni wiegħdet għall-inizjattiva tar-Rispons Globali għall-Coronavirus, li nediet il-President Ursula von der Leyen f'Mejju 2020. It-23 proġett magħżula għall-finanzjament jinvolvu 347 tim tar-riċerka minn 40 pajjiż, fosthom 34 parteċipant minn 16-il pajjiż li mhumiex fl-UE. Il-finanzjament se jwieżen lir-riċerkaturi biex jindirizzaw il-pandemija u l-konsegwenzi tagħha, filwaqt li jsaħħaħ il-kapaċità industrijali biex jinħolqu u jitħaddmu soluzzjonijiet disponibbli faċilment, jiġu żviluppati teknoloġiji mediċi u għodod diġitali, jingħarfu aħjar l-impatti tal-imġiba u soċjoekonomiċi tal-pandemija, u jinkiseb għarfien minn gruppi kbar ta' pazjenti madwar l-Ewropa. Dawn l-azzjonijiet tar-riċerka jikkumplimentaw l-isforzi preċedenti biex jiġu żviluppati dijanjostika, trattamenti u vaċċini. Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “B'finanzjament ta' emerġenza minn Orizzont 2020, ir-riċerkaturi se jkollhom l-opportunità jiżviluppaw soluzzjonijiet malajr flimkien mal-pazjenti u għalihom, mal-ħaddiema tal-kura, mal-isptarijiet, mal-komunitajiet lokali u mal-kumpaniji. Ir-riżultati se jgħinuhom ikampaw aħjar u jiġġieldu l-infezzjonijiet tal-coronavirus. Hu inkoraġġanti li l-komunità tar-riċerka qed timmobilizza malajr u b'mod qawwi.” Thierry Breton, il-Kummissarju għas-Suq Intern, żied jgħid: “Ir-rispons eċċellenti għal din is-sejħa jixhed ir-rikkezza ta' ideat ġodda li jindirizzaw il-coronavirus, fosthom soluzzjonijiet diġitali ġodda għas-saħħa. Bis-soluzzjonijiet u t-teknoloġiji diġitali nistgħu nibqgħu konnessi waqt il-konfinament u ninteraġixxu bejnietna. Dawn se jkunu wkoll parti essenzjali mir-rispons fit-tul għal dan il-virus u biex inżidu r-reżiljenza tagħna.” Il-Kummissjoni bħalissa qed tinnegozja ftehimiet ta' għotja mal-benefiċjarji magħżula. Il-proġetti l-ġodda se jkopru: Kuntest Din it-tieni talba ta' emerġenza għal espressjonijiet ta' interess li nediet il-Kummissjoni fid-19 ta' Mejju 2020 tat lir-riċerkaturi ftit inqas minn 4 ġimgħat biex iħejju proġetti tar-riċerka kollaborattiva. Il-komunità tar-riċerka mmobilizzat malajr. Il-proposti tar-riċerka ġew trattati malajr b'evalwazzjoni minn esperti indipendenti biex il-Kummissjoni setgħet tagħżel għadd minn fosthom li wrew kwalità xjentifika eċċellenti u impatt potenzjali kbir. Għalkemm il-finanzjament jeħtieġ deċiżjoni finali tal-Kummissjoni u l-iffirmar tal-Ftehim ta' Għotja ta' Orizzont 2020, it-timijiet tar-riċerka diġà jistgħu jibdew il-ħidma tagħhom. Ħafna mit-23 proġett magħżul għandhom dimensjoni internazzjonali lil hinn mill-UE u l-pajjiżi assoċjati, filwaqt li 34 organizzazzjoni involuta huma minn 16-il pajjiż li mhumiex fl-UE fosthom pajjiżi assoċjati mal-programm Orizzont 2020 (il-Bożnija-Ħerzegovina, l-Iżrael, in-Norveġja, is-Serbja, l-Iżvizzera u t-Turkija) u pajjiżi terzi (l-Arġentina, l-Awstralja, il-Brażil, il-Kolombja, il-Kongo, il-Gabon, l-Indja, il-Korea, l-Afrika t'Isfel u l-Istati Uniti tal-Amerka). Din is-sejħa speċjali ġdida fil-kuntest ta' Orizzont 2020 tikkumplimenta azzjonijiet preċedenti li jappoġġaw lil 18-il proġett bi €48.2 miljun biex jiġu żviluppati dijanjostiċi, trattamenti, vaċċini u stat ta' tħejjija għall-epidemiji, kif ukoll €117-il miljun investiti fi 8 proġetti fuq id-dijanjostika u t-trattamenti permezz tal-Inizjattiva dwar Mediċini Innovattivi, u miżuri li jappoġġaw ideat innovattivi permezz tal-Kunsill Ewropew tal-Innovazzjoni. Timplimenta l-Azzjoni 3 tal-Pjan ta' Azzjoni ERAvsCorona, dokument ta' ħidma li rriżulta mid-djalogi bejn is-servizzi tal-Kummissjoni u l-istituzzjonijiet nazzjonali. Aktar informazzjoni